《朝天宫感怀》
清代·李国宋

冶城山色带残晖，绛节中天渺翠微。自昔鼎成龙已去，只今松老鹤还飞。

斋宫寂寞闻金磬，泉海苍茫想玉衣。唯有步虚诸羽士，秋风时礼白云归。

作者简介：清江苏兴化人，字汤孙，号大村。康熙二十三年举人。不应会试。作品之多，论者以拟陆游。所作局面高大，气象浑雅，而感慨时世，亦往往无愧于诗史。有《嬴隐》、《珠尘》等集。